Na temelju članka 3., članka 7, stavak 4. i članka 21. stavka 3. Zakona o profesionalnoj rehabilitaciji i zapošljavanju osoba s invaliditetom (NN 157/13, 152/14, 39/18, 32/20, dalje u tekstu: „Zakon o profesionalnoj rehabilitaciji i zapošljavanju osoba s invaliditetom“), članka 19.a Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), članaka 14. i 106. stavak 2. Ugovora o funkcioniranju Europske unije (dalje u tekstu: „UFEU“), Protokola 26 o uslugama od općeg gospodarskog interesa UFEU-a i Odluke Europske komisije od 20. prosinca 2011. o primjeni članka 106. stavka 2. Ugovora o funkcioniranju Europske unije na državne potpore u obliku naknade za pružanje javnih usluga koje se dodjeljuju određenim poduzetnicima kojima je povjereno obavljanje usluga od općeg gospodarskog interesa (2012/21/EU, SL L 7, dalje u tekstu: „UOGI Odluka“)

te u skladu s politikom socijalne uključenosti i održivog razvoja Grada Zagreba, Gradska skupština Grada Zagreba na \_\_\_\_\_ .sjednici održanoj\_\_\_\_\_\_ 2025. godine donosi

**ODLUKU**

**o utvrđivanju i povjeravanju obavljanja usluge sveobuhvatnog zapošljavanja osoba s invaliditetom kao usluge od općeg gospodarskog interesa za Grad Zagreb**

**Članak 1.**

Grad Zagreb ovom Odlukom utvrđuje da je usluga sveobuhvatnog zapošljavanja osoba s invaliditetom na području Grada Zagreba (dalje u tekstu: „Usluga sveobuhvatnog zapošljavanja osoba s invaliditetom“) usluga od općeg gospodarskog interesa (dalje u tekstu: „UOGI“), u smislu članaka 14. i 106. stavak 2. UFEU-a i članka 2. stavka 1. točke (c) UOGI Odluke.

Cilj je ove Odluke osigurati sustavno i održivo zapošljavanje osoba s invaliditetom u različitim djelatnostima, radi njihove profesionalne rehabilitacije (obnavljanja stečenih znanja i stjecanja novih znanja i vještina, a u cilju postizanja bolje konkurentnosti na tržištu rada), socijalne inkluzije kroz zapošljavanje te iznalaženja novih načina njihova zapošljavanja, uz poštivanje načela odgovornog poslovanja.

**Članak 2.**

Usluga sveobuhvatnog zapošljavanja osoba s invaliditetom pruža se kroz mogućnost zapošljavanja osoba s invaliditetom na način da one obavljaju djelatnosti koje uključuju djelatnost konfekcije, kože, obuće, tiska, kartonaže, ortopedije, obrade metala i keramike, djelatnost prodaje, ostale manualne i proizvodne poslove i uslužne djelatnosti, administrativne i uredske poslove i druge djelatnosti sukladno potrebama tržišta rada i mogućnostima osoba s invaliditetom, te profesionalne rehabilitacije, a čime se ostvaruje socijalna inkluzija tih osoba kroz zapošljavanje i rad u sredini koja je inkluzivna i pruža i podršku i logističke usluge.

Usluga sveobuhvatnog zapošljavanja osoba s invaliditetom pruža se sukladno uvjetima i kriterijima ove Odluke i UOGI Odluke.

**Članak 3.**

Radi provedbe ove Odluke i pružanja Usluge sveobuhvatnog zapošljavanja osoba s invaliditetom Grad Zagreb može povjeriti i obvezati na obavljanje te usluge trgovačko društvo, ustanovu ili drugu pravnu osobu (dalje u tekstu: „Pružatelj usluge“) te financirati pružanje Usluge sveobuhvatnog zapošljavanja osoba s invaliditetom u skladu s UOGI Odlukom.

Pružanje Usluge sveobuhvatnog zapošljavanja osoba s invaliditetom od strane Pružatelja usluge koji ispunjavaju kriterije iz ove Odluke može biti financirano od strane Grada Zagreba na temelju posebnog ugovora između Grada Zagreba i Pružatelja usluge, u skladu s UOGI Odlukom.

**Članak 4.**

Pružatelj usluge moraju osigurati odgovorno poslovanje, što uključuje:

1. Poštivanje prava radnika i dostojanstva radnika;
2. Osiguravanje odgovarajućih radnih uvjeta;
3. Omogućavanje profesionalnog razvoja i dodatnih edukacija radnika;
4. Prilagodbu radnog okruženja i radnih mjesta osobama s invaliditetom.

Grad Zagreb će redovito nadzirati provedbu ove Odluke putem nadležnih tijela.

**Članak 5.**

Kriteriji koje Pružatelj usluge mora zadovoljiti da bi sudjelovao u pružanju Usluge sveobuhvatnog zapošljavanja osoba s invaliditetom su sljedeći:

1. Registrirano sjedište na području Grada Zagreba.
2. Udio zaposlenih osoba s invaliditetom – Pružatelj usluge mora zapošljavati najmanje 250 osoba s invaliditetom, pri čemu zaposlene osobe s invaliditetom moraju činiti najmanje 53% ukupnog broja zaposlenika Pružatelja usluge.
3. Vrsta djelatnosti – Pružatelj usluge zapošljava osobe s invaliditetom radi obavljanja djelatnost iz članka 2. ove Odluke.
4. Prilagodba radnog mjesta – Pružatelj usluge je dužan osigurati odgovarajuće uvjete rada i pristupačnost za osobe s invaliditetom (arhitektonska prilagodba prostora, tehnička i organizacijska prilagodba, asistivna tehnologija i sl.), u skladu sa Zakonom o profesionalnoj rehabilitaciji i zapošljavanju osoba s invaliditetom, Pravilnikom o zaštitnim radionicama i integrativnim radionicama za zapošljavanje osoba s invaliditetom (NN 75/2018), Pravilnikom o osiguranju pristupačnosti građevina osobama s invaliditetom smanjene pokretljivosti (NN 78/13) i Pravilnikom o zaštiti na radu za mjesta rada (NN 105/2020).
5. Profesionalni razvoj i edukacija – Pružatelj usluge mora omogućiti stručno osposobljavanje i profesionalni razvoj zaposlenih osoba s invaliditetom (radno osposobljavanje, programe održavanja i usavršavanje radnih i radno-socijalnih vještina i sposobnosti - jačanje socijalne uključenosti osoba s invaliditetom) te profesionalnu rehabilitaciju.
6. Poštivanje prava radnika – Pružatelj usluge mora osigurati redovita primanja, sigurne uvjete rada i zaštitu na radu sukladno zakonima i kolektivnim ugovorima.
7. Financijska i poslovna stabilnost – Pružatelj usluge ne smije imati dugovanja prema Proračunu Republike Hrvatske ili proračunu Grada Zagreba ili radnicima.
8. Odgovorno upravljanje i izvještavanje – Pružatelj usluge je dužan redovito dostavljati izvješća Gradu Zagrebu o pružanju Usluge sveobuhvatnog zapošljavanja osoba s invaliditetom.
9. Društveno odgovorno poslovanje – Pružatelj usluge mora poslovati u skladu s načelima društvene odgovornosti, uključujući ekološku održivost, inkluziju i ravnopravnost.

**Članak 6.**

Obavljanje usluge sveobuhvatnog zapošljavanja osoba s invaliditetom sukladno ovoj odluci financirat će se do iznosa sredstva osiguranih u proračunu Grada Zagreba za tekuću kalendarsku godinu.

**Članak 7.**

Na pružanje Usluge sveobuhvatnog zapošljavanja osoba s invaliditetom u razdoblju od 1. siječnja 2025. do 31. prosinca 2029. godine obvezuje se URIHO - Ustanova za profesionalnu rehabilitaciju i zapošljavanje osoba s invaliditetom, sa sjedištem na adresi Avenija Marina Držića 1, Zagreb, OIB: 77931216562, upisana u sudski registar Trgovačkog suda u Zagrebu pod matičnim brojem subjekta (MBO): 080050628 (dalje u tekstu: „URIHO“), kao Pružatelju usluge u smislu članka 3. ove Odluke.

Prava i obveze Grada Zagreba i URIHO-a u odnosu na pružanje Usluge sveobuhvatnog zapošljavanja osoba s invaliditetom uredit će se posebnim ugovorom.

**Članak 8.**

Ova Odluka stupa na snagu prvog dana od dana objave u Službenom glasniku Grada Zagreba.

KLASA:

URBROJ:

Zagreb, 2025.

**PREDSJEDNIK**

**GRADSKE SKUPŠTINE**

**Joško Klisović**